দেশ তথা, বিশ্ব বাজারে নাম রয়েছে তাদের। ঐতিহ্যবাহী সংস্কৃ‌তির জন্য চাহিদা ছিল রাজস্থানি হস্তশিল্পের। প্রতি বছর বিদেশি পর্যটকদের আনাগোনায় এই চাহিদা বৃ্দ্ধি পাচ্ছিল। চাহিদা মতো জোগানও দিয়ে চলেছিলেন হস্তশিল্পীরা। কিন্তু হস্তশিল্প থেকে পণ্য বিক্রেতা পর্যন্ত পৌঁছতে কোথাও যেন ফাঁক থেকে যাচ্ছিল। অক্লান্ত পরিশ্রম করেও উপযুক্ত পারিশ্রমিক পাচ্ছিলেন না শিল্পীরা। রাজস্থানী হস্তশিল্পের ‘লাভের গুড়’ খেয়ে যাচ্ছিল কিছু মধ্যস্থতাকারী বা ফোড়ে। যে কারণে এই শিল্প ছেড়ে অন্য পেশার দিকে ঝুঁকছিলেন হস্তশিল্পীরা। রাজ্যের হস্তশিল্পের ‘অকালমৃত্যুর আশঙ্কা’ করছিলেন কেউ কেউ। শেষে বিপদ বুঝে হস্তশিল্পী ও ক্রেতাদের মধ্যে সরাসরি সেতু গড়লেন তিন ব্যক্তি। মুক্তি পেল অনলাইন পোর্টাল ‘শিল্পমন্ত্র’।